Rower doodgeskiet, makker gewond tydens huisroof(Argieffoto: Miguel Roberts/AP) ŉ Huisrower is doodgeskiet en sy vermeende makker gewond in ŉ skietery met die polisie en munisipale beamptes in Rustenburg. Lede van die Rustenburg-munisipaliteit se misdaadvoorkomingspan, in samewerking met die polisie, het Dinsdag gereageer op ŉ noodoproep oor ŉ huisroof in Zinniaville, in die noorde van die stad, het David Magae, woordvoerder van die Rustenburg-munisipaliteit, gesê. ŉ Skietery het gevolg. “Een van die verdagtes is gewond en paramedici het hom [ŉ kort ruk later] met hul aankoms op die toneel dood verklaar. Nog ŉ verdagte is gewond en in hegtenis geneem. ŉ Ongelisensieerde vuurwapen en vermoedelik gesteelde goedere is by hom gevind,” het Magae gesê. Benewens die 9 mm-pistool, het die polisie ook op ammunisie beslag gelê. Volgens Magae word die gewonde verdagte onder polisiebewaking in ŉ plaaslike hospitaal behandel. ŉ Soektog is intussen onderweg na nóg drie vermeende rowers wat van die toneel gevlug het.